**OBRAD KRSTU**

**Milí rodičia a krstní rodičia.**

Otázky sa týkajú toho, čo by mali vedieť rodičia a krstní rodičia, ak si žiadajú krst pre svoje dieťa. Tieto otázky vám pomôžu doplniť si predstavu o krste a prehĺbiť porozumenie jeho významu. Dotýkajú sa jednotlivých častí krstného obradu a zároveň naznačujú o aký veľký dar a zodpovednosť zaň ide. Tieto otázky sú často otvorené (nedá sa na ne odpovedať štýlom áno –nie). Pozývajú vás hľadať odpovede a objavovať cestu pravdy, ktorá pomáha zlepšovať človeku život. Spoznanie obradu krstu je súčasťou prípravy rodičov a krstných rodičov na krst dieťaťa.

**Príprava sa môže začať aj pred narodením dieťaťa. S kňazom sa dohodnete na stretnutí, aby ste si prešli obrad krstu. Predtým si však skúste prejsť jednotlivé otázky v spoločnom rozhovore a hľadaní odpovedí.**

Nezabudnite sa spoločne modliť za svoje očakávané dieťa. Boh mu udelil život a pozval vás na spoluprácu s Ním pre vaše dieťa.

**Otázky a témy:**

**Čo so životom vášho dieťaťa máte vy,  čo Boh a čo Cirkev? (ešte pred úvodom)**

Odkiaľ pochádza život? Čo, okrem života a živobytia potrebuje dieťa od svojich rodičov? Majú rodičia právo na dieťa?

**Jednotlivé časti obradu krstu začínajú základnou otázkou (hrubým písmom). Doplňujúce otázky sú v odseku pod ňou tenkým písmom.**

**Aké meno dávate svojmu dieťaťu?**

- „nomen omen“ (prekl. „meno znamenie“ – teda meno niečo znamená). Je vhodné, aby meno nielen pekne znelo, ale hovorilo o niečom, čo je krásne a hodnotné. Aký význam skrýva v sebe meno, ktoré ste pripravili svojmu dieťaťu? Poznáte niekoho, kto má toto meno a je svätý t.j. máme istotu, že je v nebi? Poznáte jeho životopis – teda spôsob, ako v tomto človeku a cezeň Boh konal? Prečo je dobré pre vaše dieťa, aby jeho najbližší boli Boží priatelia?

**Čo si žiadate pre svoje dieťa?**

- krst (vieru). Čo je to krst? Načo slúži a aké účinky má? Prečo krstiť dieťa, ak sa samo nerozhoduje za seba? Nebolo by dobré odložiť krst na obdobie, keď sa bude už vedieť slobodne a zodpovedne rozhodovať za seba? Čo sa stane s človekom, ktorý nie je pokrstený? Môže sa dostať do neba? Stačí človeku krst, aby sa zachránil pred večným nešťastím? Čo k tomu potrebuje? Prečo je nebezpečné pokrstiť dieťa a nezobrať za to zodpovednosť? Čo je to domáca cirkev? Ako ju budujú rodičia?

**Rodičia preberajú zodpovednosť za dieťa, aby prijalo dar krstu. Sľubujú, že naučia svoje dieťa poznávať a milovať Boha. Ako sa to robí?**

- ako pomôcť dieťaťu, aby rástlo vo viere? Čo je to živá viera? Aký význam má pre človeka? Čo ničí vieru? Ako sa človek môže zbaviť toho, čo mu ničí vieru a teda aj život? Ako musí človek žiť, aby túto vieru rozvíjal a nestratil? Ako súvisí manželstvo so živou vierou? Môže niekto odovzdávať inému vieru, ak ju sám nežije?

**Treba zo strany rodičov urobiť nejakú zásadnú zmenu, aby neubližovali svojmu pokrstenému dieťaťu svojim spôsobom života?**

- Akú? Čo k tomu potrebujú?

**Krstný rodič, alebo rodičia pomáhajú rodičom v ich úlohe odovzdávať dieťaťu vieru. Ako to môžu a majú robiť?**

- Akú úlohu má krstný rodič? Aké kvality musí spĺňať krstný rodič, aby mohol zvládať svoju úlohu?

**Kňaz a po ňom rodičia a krstní rodičia poznačia dieťa na čele znakom kríža. Prečo to robia, ak kríž je znakom smrti?**

- Čo znamená pre kresťana kríž? Čo má smrť Ježiša Krista spoločné s dieťaťom a krstom? Čo na kríži končí a čo začína? Čo pri krste v človeku zomiera a čo ožíva? Prečo sa značíme znakom kríža – prežehnávame sa, požehnávame? Odkiaľ pochádzajú sviatosti? Kto ich ustanovil a ako vieme, čo cez ne dostávame? Na základe čoho máme túto istotu? Podľa čoho vieme, že duchovne žijeme a nie sme mŕtvi? Na čo je potrebné byť duchovne živí? Čo máme robiť, aby sme smrť nebola pre človeka koncom všetkého dobra?

**Čítanie z Božieho Slova. Prečo sme povinní čítať alebo počúvať Božie Slovo?**

- Ako môžeme spoznať Boha? Čo je Sväté Písmo (Biblia)? Kedy sa Boh zjavil tak, že povedal o sebe všetko, čo potrebujeme vedieť pre našu záchranu od večnej smrti (prázdnoty a nešťastia)? Čo má Božie Slovo spoločné s našou vierou? Je Starý Zákon (v Biblii) niečo prekonané a teda neplatné? Čim sa líši Starý Zákon od Nového? Je medzi nimi súvis? Aký?

**Prosby za dieťa a jeho rodinu. Načo je potrebné prosiť, alebo sa modliť?**

- Kedy a koho človek má prosiť? Načo máme prosiť Boha, ktorý vie, čo potrebujeme a má nás rád? Čo má spoločné modlitba a rozhovor dieťaťa s rodičmi? Prečo učia rodičia dieťa prosiť? V čom má byť závislé dieťa od rodičov? V čom závisíme od Boha? (téma vďačnosti za život a smerovania života k plnosti a spolupráce s Bohom i ľuďmi.) Ako naučiť dieťa, aby sa správne rozhodovalo?

**Prosba svätých o pomoc.**

Nie sú svätí konkurenciou Boha, alebo modlami, či falošnými idolmi? Prečo ich prosíme o pomoc? Boh nestíha, či nie vždy vypočuje? Načo sú dobrí a užitoční? Čo cez nich môžeme pochopiť? (Téma: ako sa prejavuje láska.)

**Modlitba oslobodenia, exorcizmus. Od čoho treba vaše dieťa oslobodiť?**

- čo je to exorcizmus? Čo má s tým vaše dieťa a vy spoločné? Načo slúži? Ako rozvíjať a nestratiť slobodu?

**Modlitba požehnania vody.**

- Prečo požehnávame vodu? Čo sa tým chce povedať, resp. urobiť? Nie je to mágia? Aký je rozdiel medzi mágiou, sväteninami a sviatosťami? Čo je z toho svätená resp. požehnaná voda? Za čo velebíme Boha pri požehnávaní krstnej vody?

**Krstné sľuby. Kto môže za dieťa zložiť sľub, ak to samo nedokáže?**

- čo sú to krstné sľuby? Čoho sa zriekame? Čo to znamená pre prax a život? Čo v sľuboch prijímame alebo potvrdzujeme? Aký to má význam a záväznosť? Čo, ak to porušíme? Čo, ak urobíme všetko, čo sme mali urobiť, ale dieťa v dospelosti odmietne vieru? Aké dôsledky plynú z toho?

**Krst. Ako sa vysluhuje krst?**

Riadnym vysluhovateľom krstu je kňaz a diakon. Mimoriadne – v nebezpečenstve smrti môže krstiť každý, ak krstí tak, ako Cirkev stanovuje. Ako sa krstí (čo sa používa, čo sa hovorí, aká viera je potrebná)? Čo sa pritom používa? Čo je nevyhnutne potrebné, aby krst bol platný?

Kto a kedy ustanovil krst? Komu zveril vysluhovanie krstu? Kto bdie na tým, aby sme mali istotu, že sa deje to, čo sa má v krste diať?

**Modlitba pomazania. Čo znamená, že človek získava krstom účasť na úrade Krista kráľa, proroka a kňaza?**

Aký význam má pomazanie? Kedy resp. ako rodičia ukazujú dieťaťu, že majú účasť na kráľovskej, prorockej a kňazskej úlohe Krista?

**Odovzdávania krstnej košieľky**

Čo naznačuje krstná košieľka. Aká úloha pre rodičov, krstných a dieťa sa pri odovzdávaní krstnej košieľky pripomína? Je krst zmazateľný? (Dá sa zrušiť krst?) Čo sa dá z krstu stratiť? Aký by to malo dopad na človeka – na dieťa, rodičov, krstných?

**Odovzdávanie zažatej krstnej sviece**

Čo značí zapálená svieca, ktorú prijímajú rodičia a krstní? Čo značí veľká svieca (paškál) od ktorej sa zapaľuje svieca krstenca? Ako chrániť dieťa pred stratou viery?

**Cesta nového života začína. Kto povedal o sebe, že je Cesta, Pravda a Život?**

Čo to pre kresťana znamená? Akú máme posilu, aby sme na ceste k Bohu vytrvali? Ako pripraviť dieťa na život s Eucharistickým Kristom? Ako naučiť dieťa, čo je dobré a čo zlé? Čo je to svedomie? Ako neotupiť svedomie? Ako súvisí výchova s vierou? Ktoré sviatosti sú základné sviatosti pre dosiahnutie kresťanskej dospelosti?

**Čo znamená, že Boh sa stáva v krste Otcom dieťaťa? Modlitba Otče náš.**

Rozumieme, čo sa modlíme v modlitbe, Otče náš? Ako to, že Boh sa stáva Otcom dieťaťa v krste? Aký to má vplyv na dieťa? Akú úlohu majú rodičia svojho dieťaťa voči Bohu? Majú rodičia právo na dieťa? Aká je úloha rodičov vo vzťahu k Bohu a k dieťaťu?

Do 3 rokov si dieťa vytvára základne návyky. Tu je čas, aby si dieťa zvyklo aj na kostol – dom Nebeského Otca. (tu sa začína vytvárať aj schopnosť vnímať posvätno, ticho, ... obrady... To všetko s veľkou trpezlivosťou rodičov a i ostaných veriacich).

**Modlitba obetovania. V tejto modlitbe si rodičia uvedomujú. že ich dieťa je aj Božím. Je pre nich darom a spolupracujú s Bohom na tom, aby bolo šťastné.**

Základom je Boží život a Božie požehnanie. Čo je to požehnanie? Čo znamená prijať požehnanie? Čo znamená spolupracovať s Bohom na šťastí dieťaťa? Môže byť šťastie, ktoré zabráni človeku, aby bol šťastný vo večnosti? Čo môže pre to urobiť, aby predišiel večnému nešťastiu?

**Požehnanie. Na záver dostane požehnanie matka dieťaťa, potom otec a potom krstní a ostatní.**

Na čo slúži požehnanie? Môže byť nebezpečné? Môže Boh niekomu ublížiť? Môžu nám ublížiť dary, ktoré nám Boh dal na konanie dobra?

**Zhrňujúce otázky:**

**Ako nestratiť dar, ktorý ste dostali krstom dieťaťa?**

**K čomu vás zaväzuje krst vášho dieťaťa? V čom potrebujete zmeniť spôsob života, aby ste dieťaťu (ktoré je aj Božím) a ani sebe neublížili?**

**Ako sa môžete zapojiť do spoločenstva miestnej Cirkvi? Chceli by ste patriť do nejakého spoločenstva rodín? Poznáte niekoho vo svojom okolí, kto chodí do kostola a je aktívnym (živým) veriacim)?**

**Poznáte kňazov vašej farnosti? Pýtali ste sa už na spôsob spolupráce?**

**Máte nejaké otázky?**